2023.5.10.
HU
Az Európai Unió Hivatalos Lapja
C 165/7
A tengervédelmi stratégiáról szóló keretirányelv valamennyi mutatója tekintetében az EU-ban nyomon követett elemekről, jellemzőkről és paraméterekről készített legutóbbi összeállítás a nyomon követés hiányosságait tárta fel.
A bejelentett információk alapján nehezen értékelhetők a tengervédelmi stratégiáról szóló keretirányelv más jelentéstételi kötelezett­ ségeivel (nevezetesen a 8., 9., 10. és 13. cikkel) fennálló kapcsolatok, különösen azért, mert a jó környezeti állapotot, a célokat és az intézkedéseket nem közölték kellően konkrét és mérhető módon a tengervédelmi stratégiáról szóló keretirányelvhez kapcsolódó korábbi jelentésekben, amint azt a Bizottság 2022. évi értékelése is kiemelte.
Ezenfelül az ágazatok és régiók közös nyomonkövetési programjairól következetlen jelentéseket tettek.
Ez azt jelzi, hogy a tagállamok sem nemzeti, sem regionális szinten nem aknázzák még ki a lehető legjobban a más ágazatokkal való kapcsolatokat, ami hatékonysági problémákhoz vezet.
A tagállamoknak az irányelv valamennyi végrehajtási szintjén prioritásként kell kezelniük az adott hiányosságok kezelésére irányuló munkát.
Ezeknek az ajánlásoknak segíteniük kell a tagállamokat a hiányosságok pótlásában és hatékony nyomonkövetési programok kidolgozásában, amelyek végső soron hozzájárulnak környezetvédelmi célkitűzéseik eléréséhez.
A tiszta és egészséges tengeri és parti környezet nem csupán jogi követelmény vagy erkölcsi kötelezettség a jövő nemzedékei számára.
Ez egyúttal minden tengeri tevékenység szükséges alapja, és a kulcsfontosságú gazdasági ágazatok – például a halászat és a turizmus – fenntarthatóságának alapvető feltétele.
Ez a tengeri és a parti környezet védelmét és rendszeres nyomon követését valóban érdemi beruházássá teszi, többek között gazdasági szempontból.
A Bizottság tisztában van azzal, hogy a környezeti paramétereknek a tengeri környezet értékelése céljából végzett nyomon követése hatalmas feladat.
Sok szempontra terjed ki, amelyek számos tengeri fajra, élőhelyre, valamint sokféle, ember okozta terhelésre és hatásra terjednek ki.
A tagállamok által tett erőfeszítések figyelemreméltóak, és a feltárt hiányosságok ellenére el kell ismerni, hogy az EU-ban a tengervédelmi stratégiáról szóló keretirányelv és a négy regionális tengeri egyezmény szerinti összehangolt tengeri nyomon követés világviszonylatban egyedülálló eredmény.
Amint azt az Európai Parlamenthez és a Tanácshoz intézett, a tengervédelmi stratégiáról szóló keretirányelv 2020.
évi végrehajtásáról szóló jelentésében (36) hangsúlyozta, a Bizottság úgy véli, hogy az irányelv olyan harmonizált jogi keret, amely lehetővé teszi az adatgyűjtés folyamatos javítását, és előmozdítja az átfogó tengeri nyomonkövetési programok kialakítását.
Ugyanebben a jelentésben a Bizottság arra is rámutat, hogy a tagállamok által – a tengervédelmi stratégiáról szóló keretirányelv nyomonkövetési programjai keretében – gyűjtött adatok gyakran nem összehasonlíthatók.
Rámutat továbbá arra, hogy ezek a nyomonkövetési programok nem mindig kapcsolódnak a célokhoz, és mivel azok létrehozására az intézkedéseket megelőzően került sor, a kettő közötti kapcsolat gyakran elmarad az optimálistól.
A Bizottság fenntartja, hogy a nyomonkövetési programoknak összehangolt módon kell mérniük a tengeri környezet állapotát, a környezetvédelmi célok elérését és az intézkedések eredményességét.
A Bizottság ezeket a megfontolásokat be fogja építeni a tengervédelmi stratégiáról szóló keretirányelv folyamatban lévő felülvizsgálatába, ugyanakkor törekedni fog a jelentéstételi követelmények egyszerűsítésére.
Végső soron a szóban forgó nyomonkövetési programokból származó adatok elengedhetetlenek az európai zöld megállapodás végrehajtásához, és – amint rendelkezésre állnak – a nyolcadik környezetvédelmi cselekvési program átfogó nyomonkövetési keretrendszere keretében be fognak épülni a szennyezőanyag-mentesség és a biológiai sokféleség nyomon követésére szolgáló keretbe.
Végezetül – a tengerekkel kapcsolatos kiemelt és egyéb mutatók kitöltése, valamint a biológiai sokféleséggel kapcsolatos nemzeti stratégiák és cselekvési tervek kiigazításának megkönnyítése révén – hozzá fognak járulni a kunming–montreali globális biodiverzitásmegőrzési keretstratégia végrehajtásához is.
(36) Jelentés a tengervédelmi stratégiáról szóló keretirányelv végrehajtásáról (europa.eu).